Správa o plnení opatrení vlády SR na prekonanie dopadov finančnej a hospodárskej krízy za 1. štvrťrok 2010 

Súčasná situácia 

	Prvé známky stabilizácie u našich obchodných partnerov v súčasnosti naznačujú postupné zlepšenie ekonomickej situácie aj na Slovensku. Ekonomika Slovenska, spolu s ekonomikami hlavných obchodných partnerov naznačuje obrat vo vývoji hospodárskeho cyklu. Napriek pretrvávajúcej neistote klesajú obavy z dlhodobej a hlbokej recesie. 

	Ekonomika SR klesla reálne v roku 2009 o 4,7 %, čo predstavuje výrazný prepad oproti roku 2008 (rast 6,2%). Vývoj odráža vplyv hospodárskej krízy, ktorá priniesla  značné oslabenie zahraničného dopytu, čo spôsobilo klesajúcu dynamiku slovenského exportu, priemyselnej výroby, trhu práce a celkového domáceho dopytu. Aj napriek spomaleniu potenciálneho rastu sa ekonomický vývoj nachádza hlboko pod svojou potenciálnou úrovňou. 

Vývoj obchodnej bilancie v roku 2009		Vývoj miery disponibilnej nezamestnanosti  	
			
Zdroj: ŠÚ SR, MF SR		Zdroj: ÚPSVAR, MF SR	

	Zhoršovanie vývoja reálnej ekonomiky a prepad zahraničného dopytu sa s časovým posunom začal prejavovať aj na slovenskom trhu práce. K celkovému poklesu zamestnanosti najviac prispel pokles zamestnanosti v súkromnom sektore. Posledné údaje Ústredia práce sociálnych vecí a rodiny z apríla 2010 síce naznačujú mierne zlepšenie, keď miera disponibilnej evidovanej nezamestnanosti poklesla v marci 2010 medzimesačne o 0,1 p.b. na 12,8 %. Napriek tomu zostáva nezamestnanosť na vysokej úrovni. 

	V roku 2009 priemyselná produkcia oproti rovnakému obdobiu roka 2008 poklesla o 14,59 %. Hrubý domáci produkt rástol medzi kvartálne vyjadrený v mil. eur postupne – prvý štvrťrok dosiahol hodnotu 14 448,9 mil. eur, druhý štvrťrok mierne rástol na hodnotu 15 770,2 mil. eur, hodnota HDP v treťom štvrťroku sa dostala na hodnotu 17 035,3 mil. eur a za posledný štvrťrok 2009 mierne poklesla na hodnotu 16 521,7 mil. eur. 

Dopady prijatých opatrení  

	V predloženej správe sú hodnotené opatrenia pri ktorých nastalo v prvom štvrťroku 2010 reálne vecné, resp. finančné plnenie. Ide predovšetkým o hodnotenie urýchlenia PPP projektov na výstavbu diaľnic a rýchlostných komunikácií, opatrení realizovaných prostredníctvom Národnej agentúry pre podporu malého a stredného podnikania a opatrení v oblasti zamestnanosti a politiky trhu práce.
	V oblasti makroekonomickej politiky v súvislosti s urýchlením realizácie PPP projektov bola upravená rozpočtová kapitola MDPT SR na rok 2010, upravený rozpočet k 30. aprílu 2010 predstavuje 245 808 200,47 eur (navýšenie o zdroje z minulých rokov). Stav čerpania rozpočtu na prípravu a výstavbu diaľnic a rýchlostných ciest k 30. aprílu 2010 je 68 228 534,43 eur, čo predstavuje čerpanie na úrovni 27,76 %. Vplyv výstavby diaľnic prostredníctvom PPP projektov (prvý a druhý balík) prispieva v roku 2010 pozitívne k rastu HDP prostredníctvom vyššej tvorby kapitálu (investícií aj zásob). Na druhej strane bude predpokladaný rast čiastočne kompenzovaný vyšším dovozom. V roku 2010 prispejú PPP projekty k rastu HDP 0,7 percentuálnym bodom. 

	V oblasti elektroenergetiky pokračovala aj v prvom štvrťroku 2010, v súlade s prijatým časovým harmonogramom realizácia rozostavaných prioritných projektov, ako sú výstavba 3. a 4. bloku Jadrovej elektrárne Mochovce a Paroplynový cyklus Malženice. K najväčšia koncentrácia pracovných síl je na dostavbe EMO 3, 4, kde počet pracovníkov má v druhej polovici  roku 2010 dosiahnuť až 3500. Špičková plynová elektráreň Panické Dravce pri Lučenci (50 MW), ako aj kogeneračný zdroj na báze biomasy v Bardejove (8 MW) boli začiatkom roku 2010 uvedené do skúšobnej prevádzky.
	
	Cieľom opatrení smerujúcich do podnikateľského prostredia je najmä podporiť rast konkurenčnej schopnosti podnikateľských subjektov a zabezpečiť kvalitné podnikateľské prostredie za účelom tvorby pridanej hodnoty a vytvárania nových pracovných miest. Ide o celú škálu rôznorodých opatrení, pričom je možné konštatovať, že v prvom štvrťroku 2010 boli realizované najmä opatrenia v oblasti zvyšovania konkurenčnej schopnosti podnikov. 

	Na plnenie opatrení v tejto oblasti bolo schválených 14,7 mil. eur, pričom čerpaných bolo takmer 7,3 mil. eur. 

	Názov opatrenia (v tis. €)	schválené	Čerpanie  	
1	Posilnenie úverovej kapacity Mikropôžičkového programu	5 000	0	
2	Nová koncepcia inkubátorovej starostlivosti pre MSP	500	52,2	
3	Posilnenie kapacity programu podpory vzdelávania, školení a poradenstva pre vybrané skupiny záujemcov o podnikanie	500	500	
4	Realizácia schémy podpory poradenstva pre pod. sektor	2 000	0	
5	Posilnenie štátneho programu „Pomoc MSP na trhu EÚ	100	100	
7	Program obnovme si svoj dom	6 639 	6 639	
	SPOLU	14 739	7 291,2 	

	Vláda SR na svojom zasadnutí dňa 27.01.2010 schválila nové znenie Mikropôžičkového programu, ktoré bolo dňa 17.02.2010 uverejnené v Obchodnom vestníku. Finančné prostriedky určené na tento program budú čerpané v r. 2010 po schválení manuálu, aplikovaní procedurálnych zmien, uzatvorení zmlúv s regionálnymi sprostredkovateľmi ako aj uzavretí samostatnej zmluvy o poskytnutí prostriedkov na realizáciu Mikropôžičkového programu medzi MH SR a NADSME. 

	Program „Podpora MSP prostredníctvom siete inkubátorov“ pokračoval aj v 1. štvrťroku 2010.V tomto období boli uzatvorené zmluvy s piatimi podnikateľskými a technologickými inkubátormi, pričom v dvoch podporených inkubátoroch bolo umiestnených 22 začínajúcich podnikov, z toho 2 inovatívne, a vytvorených bolo 86 pracovných miest. Prostredníctvom tohto programu bolo celkovo umiestnených 92 začínajúcich malých podnikateľov, z toho 27 s inovatívnym charakterom. Celkom bolo v týchto inkubátoroch resp. spoločnostiach vytvorených 305 nových pracovných miest.

	Posilnením kapacít programu Podpory vzdelávania, školení a poradenstva pre vybrané skupiny záujemcov o podnikanie, bolo plánované podporiť 4 000 záujemcov. Celkovo bolo podporených 6 412 záujemcov, z toho za prvý štvrťrok 2010 bolo podporených 1 521 záujemcov o podnikanie z rôznych regiónov Slovenska. Išlo najmä o poradenstvo formou informačnej a odbornej konzultácie. Bolo vypracovaných 1 222 podnikateľských plánov pre budúcich malých podnikateľov a 4 448 klientov sa zúčastnilo 208 školení „Začínam podnikať“.

	Pri napĺňaní programu „Pomoc MSP na trhu EÚ“ bolo rozšírené portfólio informačných služieb zameraných na prienik na trhy tretích krajín a bolo zorganizovaných 37 informačných seminárov a školení s cieľom oboznámiť podnikateľskú verejnosť s problematikou podnikania v rámci EÚ, ktorých sa dovedna zúčastnilo viac ako 900 podnikateľov. Taktiež boli organizované kooperačné podujatia, ktoré poskytli slovenským MSP príležitosť nadviazať nové obchodné kontakty a vzťahy. 

	V oblasti čerpania štrukturálnych fondov z Operačného programu Konkurencieschopnosť a hospodársky rast bolo k 31. 03. 2010 v rámci vyhlásených výziev na predkladanie žiadostí o nenávratný finančný príspevok (NFP) prijatých 2 530 projektov s požadovaným NFP v celkovej výške 2 041,8 mil. Eur. Z toho bolo schválených 664 projektov s celkovou hodnotou NFP (ERDF + ŠR) 464,8 mil. Eur. Zmluvne viazaných bolo 364 projektov s celkovým NFP (ERDF + ŠR) 381,3 mil. Eur, čo predstavuje 42,1 % z finančnej alokácie OP KaHR. Za prvý štvrťrok 2010 boli v rámci výziev čerpané finančné prostriedky (ERDF+ŠR) vo výške 45,5 mil. Eur (z toho alokácia na implementáciu iniciatívy JEREMIE predstavuje 35,3 mil. Eur).

	Opätovne bolo najviac finančných zdrojov smerovaných do oblasti zamestnanosti a politiky trhu práce. V 1. štvrťroku 2010  bolo prostredníctvom protikrízových aktívnych opatrení na trhu práce (ďalej len „AOTP“) prijatých 1 261 žiadostí na vytvorenie alebo udržanie 8 467 pracovných miest, resp. zamestnanosti uchádzačov o zamestnanie v celkovej dohodnutej sume finančných prostriedkov vo výške 11,83 mil. Eur.
 
	Spomedzi protikrízových nástrojov aktívnej politiky trhu práce podľa počtu uzatvorených dohôd bol za obdobie prvého štvrťroka 2010 najväčší záujem o príspevok na podporu vytvorenia nového pracovného miesta a o príspevok na podporu regionálnej a miestnej zamestnanosti, ktorý je účinný od 1. marca 2010.

Prehľad realizácie protikrízových AOTP - 1. štvrťrok 2010
  
AOTP	Počet prijatých žiadostí	Počet uzatvor.
dohôd	Dohodnutý počet podporených PM, UoZ, zamestnancov, resp. počet poskytnutých príspevkov	Celkový dohodnutý/priznaný príspevok, resp. dávka
(v Eur) 	Počet vytvorených PM, podporených UoZ, zamestnancov	Dohodnutá suma finančných prostriedkov na vytvorené PM (v Eur)	Priemer. doh. suma na 1PM alebo osobu
(v Eur)	
§ 50d	20	24	5 284	2 814 388	3 420	1 524 993	446	
§ 50e	667	681	1 564	4 023 535	1 898	5 317 116	2 801	
§ 50f	67	66	66	85 235	34	55 054	1 619	
§ 50g	1	1	1	5 502	0 	0 	0	
§ 50h	0	0	0	0	0	0	0	
§ 50i	506	474	1 543	4 902 230	13	42 953	3 304	
Spolu	1 261	1 246	8 458	11 830 890	5 365	6 940 116	1 294	
Zdroj: Ústredie práce, sociálnych vecí a rodiny 

	Zo strany zamestnávateľov naďalej pretrváva veľký záujem o príspevok na podporu udržania zamestnanosti (§ 50d). Uvedeným opatrením bolo v sledovanom období 1. štvrťroka 2010 podporené udržanie takmer 3,5 tis. pracovných miest v celkovej v dohodnutej sume 1,5 mil. Eur. Priemerná výška finančných prostriedkov na udržanie jedného pracovného miesta predstavuje sumu 446 Eur.

	Vysoký záujem prejavujú zamestnávatelia aj o príspevok na podporu vytvorenia nového pracovného miesta (§ 50e). Prostredníctvom tohto príspevku sa v 1. štvrťroku 2010 podporilo vytvorenie takmer 1,9 tis. nových pracovných miest v celkovej dohodnutej sume 5,3 mil. Eur. Priemerná výška finančných prostriedkov na vytvorenie jedného pracovného miesta predstavuje sumu 2 801 Eur. 

	Novým príspevkom na podporu regionálnej a miestnej zamestnanosti (§ 50i)  bolo v mesiaci marec 2010 podporené zamestnanie 13 znevýhodnených uchádzačov o zamestnanie v celkovej dohodnutej sume finančných prostriedkov vo výške takmer 43 tis. Eur. Priemerná výška finančných prostriedkov na podporu zamestnávania jedného znevýhodneného uchádzača o zamestnanie predstavuje sumu 3 304 Eur.

	V 1. štvrťroku roku 2010 úrady práce, sociálnych vecí a rodiny  prostredníctvom všetkých aktívnych opatrení na trhu práce, vrátane protikrízových opatrení, podporili celkom 45 079 pracovných miest, resp. uchádzačov o zamestnanie alebo záujemcov o zamestnanie v celkovej dohodnutej sume finančných prostriedkov vo výške 38,57 mil. Eur. Priemerná dohodnutá suma príspevku bola vo výške 856 Eur.

     Záver
	
	Najhoršie obdobie má slovenská ekonomika pravdepodobne za sebou. Nasvedčuje tomu aj skutočnosť, že základné ekonomické ukazovatele sa pomaly dostávajú zo záporných čísel a je možné očakávať rast hrubého domáceho produktu. Kríza v reálnej ekonomike sa v súčasnosti premieta do sociálnej oblasti (vysoká miera nezamestnanosti). Opätovný rast zamestnanosti a tvorbu nových pracovných miest možno očakávať až v roku 2011, kedy rast HDP prekročí hodnotu 3 %. Preto v najbližšom období bude potrebné zamerať pozornosť najmä na riešenie problémov zamestnanosti a s tým spojené aktívne opatrenia politiky trhu práce.  

	Druhým dôležitým krokom bude naďalej pokračovať v šetrení verejných financií. Plánované šetrenie vo vládnej spotrebe v roku 2010 predstavuje zhruba 1,2 percenta hrubého domáceho produktu (750 miliónov eur). Aj tento krok je dôsledkom snahy o urýchlenú konsolidáciu verejných financií, znižovanie deficitu a tým aj znižovanie zaťaženosti budúcich generácii. 

	Slovensko je stále považované za jednu z najlepšie fungujúcich ekonomík v Európe, ktorá má potenciál neustále rásť. Medzinárodný menový fond uvádza, že prognóza rastu stredo a východoeurópskych krajín sa líši od krajiny ku krajine v závislosti od vplyvu ekonomickej krízy v minulých rokoch, pričom najrýchlejšie by mala rásť ekonomika Slovenska. 

	V prípade SR MMF počíta tento rok so 4,1 % rastom ekonomiky, čo je najviac v rámci strednej Európy aj eurozóny. V nasledujúcom roku by rast HDP Slovenska mal podľa MMF dosiahnuť 4,5 %. V aktualizácii makroekonomickej prognózy Ministerstvo financií SR zverejnilo odhad rastu HDP na rok 2010 na úroveň 2,8 % a Národná banka Slovenska je vo svojich odhadoch ešte optimistickejšia. Jej aktuálny odhad podľa novej prognózy (z 30. marca 2010) je, že HDP stúpne medziročne o 3,2 % (z pôvodných 3,1 %). Hlavnými príčinami súčasných zmien v prognóze je zlepšenie očakávaní o vývoji vonkajšieho prostredia, oživenie zahraničného dopytu a vyššia tvorba zásob v dôsledku oživenia výroby.